Document ID: 32011D0786

SKLEP KOMISIJE
z dne 29. novembra 2011
o varnostnih zahtevah, ki jih morajo izpolnjevati evropski standardi za kolesa, kolesa za mlajše otroke in prtljažnike za kolesa v skladu z Direktivo 2001/95/ES Evropskega parlamenta in Sveta
(Besedilo velja za EGP)
(2011/786/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) ter zlasti člena 4(1)(a) Direktive,
ob upoštevanju naslednjega:
(1)
Evropske standarde v skladu z Direktivo 2001/95/ES določajo evropski organi za standardizacijo. Ti standardi morajo zagotavljati, da proizvodi izpolnjujejo splošno varnostno zahtevo Direktive.
(2)
V skladu z Direktivo 2001/95/ES se domneva, da je proizvod varen, kadar je v skladu s prostovoljnimi nacionalnimi standardi, ki prevzemajo evropske, sklicevanja na katere je Komisija objavila v Uradnem listu Evropske unije.
(3)
Člen 4 Direktive 2001/95/ES določa postopek za pripravo evropskih standardov. Komisija v skladu z navedenim postopkom določi posebne varnostne zahteve, ki jih morajo izpolnjevati evropski standardi, in nato evropske organe za standardizacijo pooblasti za pripravo navedenih standardov.
(4)
Komisija objavi sklicevanja na sprejete evropske standarde v Uradnem listu Evropske unije.
(5)
V skladu z drugim pododstavkom člena 4(2) Direktive 2001/95/ES se sklicevanja na evropske standarde, ki so jih evropski organi za standardizacijo sprejeli pred začetkom veljavnosti navedene direktive, lahko objavijo v Uradnem listu Evropske unije tudi brez mandata Komisije, če zagotavljajo skladnost s splošno varnostno zahtevo iz navedene direktive.
(6)
Komisija je z Odločbo 2006/514/ES (2) v Uradnem listu Evropske unije objavila sklicevanja na evropske standarde EN 14764:2005 za mestna in treking kolesa, EN 14766:2005 za gorska kolesa, EN 14781:2005 za tekmovalna kolesa in EN 14872:2006 za prtljažnike za kolesa.
(7)
Štirje evropski standardi iz Odločbe 2006/514/ES niso podprti z mandatom Komisije v skladu s členom 4(1) Direktive 2001/95/ES.
(8)
Evropski odbor za standardizacijo (CEN) je sporočil, da bodo standardi EN 14764:2005, EN 14766:2005, EN 14781:2005 in EN 14872:2006 revidirani. Sklicevanja na revidirane standarde se ne morejo objaviti v Uradnem listu Evropske unije brez mandata Komisije, ki določa posebne varnostne zahteve.
(9)
Komisija mora zato določiti posebne varnostne zahteve za kolesa in prtljažnike za kolesa, da lahko nato evropske organe za standardizacijo pooblasti za pripravo evropskih standardov na podlagi navedenih zahtev.
(10)
Otroci lahko s kolesi za mlajše otroke, ki se ne štejejo za igrače v smislu Direktive o varnosti igrač (Direktiva 2009/48/ES Evropskega parlamenta in Sveta (3)), kadar niso varna, dobijo hude poškodbe glave, prsnega koša, trebuha ali okončin, zlasti pri padcih.
(11)
Mladi kolesarji se pogosto poškodujejo med igranjem ali prehitro vožnjo (4) in so zlasti izpostavljeni nevarnosti padcev, ker med odraščanjem še razvijajo motorične sposobnosti in se šele učijo ravnanja s kolesom, vključno s sposobnostjo izogibanja oviram, pešcem ali drugim kolesarjem. Otroci zaradi teh dejavnikov in višjega težišča težko obdržijo ravnotežje.
(12)
Glede na zbirko podatkov o poškodbah je bilo med vsemi poškodovanimi uporabniki koles v EU 37 % otrok, starih med 5 in 9 let (5). Čeprav znaten delež teh poškodb izhaja iz prometnih nesreč, se veliko nesreč zgodi tudi med igranjem, ko se mladi kolesarji zaletijo v predmete ali druge ljudi ali preprosto padejo s kolesa. V Združenem kraljestvu se ocenjuje, da je vsako leto v bolnico pripeljanih več kot 2 000 otrok, ki so se ponesrečili med kolesarjenjem doma, in nadaljnjih 21 000, ki so se ponesrečili na krajih, kot so parki in igrišča (6).
(13)
Evropski standard EN 14765: 2005 + A1:2008 določa varnostne zahteve in preskusne metode za kolesa za mlajše otroke, ki ne spadajo v področje uporabe Direktive o varnosti igrač (Direktiva 2009/48/ES). Vendar ta standard ni podprt z mandatom Komisije.
(14)
Zato je treba določiti varnostne zahteve in pozvati k pripravi evropskih standardov v skladu z njimi za kolesa za mlajše otroke, ki se ne štejejo za igrače v smislu Direktive o varnosti igrač (Direktiva 2009/48/ES).
(15)
Ko bodo zadevni standardi na voljo in če se bo Komisija odločila, da sklicevanja nanje objavi v Uradnem listu, je treba po postopku iz člena 4(2) Direktive 2001/95/ES domnevati, da kolesa, kolesa za mlajše otroke in prtljažniki za kolesa, ki so v skladu z navedenimi standardi, izpolnjujejo splošne varnostne zahteve iz Direktive 2001/95/ES glede varnostnih zahtev, ki jih zajemajo standardi.
(16)
Ukrepi, predvideni s tem sklepom, so v skladu z mnenjem Odbora, ustanovljenega s členom 15 Direktive 2001/95/ES. Evropski parlament in Svet jim nista nasprotovala -
SPREJELA NASLEDNJI SKLEP:
Člen 1
V tem sklepu se uporabljajo naslednje opredelitve pojmov:
(a)
„kolo“ je vozilo z dvema kolesoma, ki ga poganja izključno ali zlasti voznik z lastno močjo, z izjemo vozil z dvema ali več sedeži;
(b)
„kolo za mlajše otroke“ je kolo z najvišjo višino sedeža več kot 435 mm in manj kot 635 mm, namenjeno voznikom s povprečno težo 30 kg;
(c)
„mestno in treking kolo“ je kolo z najvišjo višino sedeža 635 mm ali več, namenjeno za uporabo na javnih cestah, tudi neasfaltiranih;
(d)
„gorsko kolo“ je kolo z najvišjo višino sedeža 635 mm ali več, namenjeno za uporabo izven cest na grobem terenu, javnih cestah in javnih poteh, s primerno okrepljenim okvirjem in drugimi sestavnimi deli ter ponavadi s širokimi gumami z grobim profilom in velikim številom prestav;
(e)
„tekmovalno kolo“ je kolo z najvišjo višino sedeža 635 mm ali več, namenjeno za hitro kolesarjenje na javnih cestah. Ta kolesa so ponavadi namenjena za uporabo na asfaltiranih cestah;
(f)
„prtljažnik za kolesa“ je naprava ali posoda, z izjemo prikolic, nameščena in stalno pritrjena nad in/ali ob zadnje kolo (zadnji prtljažnik) ali nad in/ali ob sprednje kolo (sprednji prtljažnik) kolesa ter namenjena izključno za prevoz prtljage ali otrok v otroškem sedežu.
Člen 2
V Prilogi k temu sklepu so določene posebne varnostne zahteve za kolesa, kolesa za mlajše otroke in prtljažnike za kolesa, ki jih morajo izpolnjevati evropski standardi v skladu s členom 4 Direktive 2001/95/ES.
Člen 3
Ta sklep začne veljati dvajseti dan po objavi v Uradnem listu Evropske unije.
V Bruslju, 29. novembra 2011

Labels: 7
3
8
0